Dag 43 - KiesKerk
Die tollenaars en sondaars het almal die gewoonte gehad om na Jesus te kom luister. Hierteen het die Fariseërs en die skrifgeleerdes beswaar gemaak … Toe vertel Jesus vir hulle hierdie gelykenis: "Sê nou een van julle het honderd skape en een van hulle raak weg. Wat doen hy dan? Hy laat die nege en negentig in die veld staan en gaan agter die een aan wat weg is, totdat hy hom kry … Ek sê vir julle: Net so sal daar ook in die hemel blydskap wees oor een sondaar wat hom bekeer, eerder as oor nege en negentig mense wat reg doen en nie bekering nodig het nie" – Lukas 15:1-7.
Is ek 'n sondaar, of is ek nie?
"Hoekom sê jy dit is nie reg om te bid dat ek 'n sondaar is nie?" wou 'n ouderling jare gelede by my weet. Dit was na my preek waarin ek verduidelik het dat die Nuwe Testament nooit na Christene as sondaars verwys nie. En dat ons ook nie só moet bid nie.
"Ek stem glad nie met jou saam nie," het hy driftig gesê. "Want ék is 'n sondaar." Waarop ek by hom wou weet: "Vertel my dan watter groot sondes jy so aanhoudend doen dat dit al deel van jou identiteit geword het om jouself as 'n sondaar te beskryf."
Hy het nie geantwoord nie, en ek het gevra: "Hoe kan ek jou help om hiermee te breek sodat jy op die regte manier oor jouself as 'n gelowige kan begin dink?"
"Maar dis hoe ek in die kerk grootgeword het," was sy verweer. "Almal het so gebid en gesê dat hulle groot sondaars is." Toe antwoord ek hom: "Die feit dat jy só grootgeword het, beteken nie jy hoef só oud te word nie!"
En toe verduidelik ek dat die woord sondaar (in Grieks hamartōlos) 47 keer in die Nuwe Testament voorkom, maar dat dit nooit vir gelowiges gebruik word nie. Sondaars is mense wat verlore is. Dis mense wat soek geraak het en nou op die goeie Herder se radarskerm is.
Paulus skryf juis in Romeine 5:8 dat Christus vir ons gesterf het toe ons nog sondaars was. Die term sondaar is 'n status-aanduiding in die Nuwe Testament, en nie allereers 'n etiese term nie. In teologiese taal gesê: Dis 'n soteriologiese woord. Dit dui op mense wat nie in God glo nie.
Maar sodra God se hemelse genade sulke mense omgedop het, verander hulle status op die daad na "kinders van God", soos 1 Johannes 3:1 dit verduidelik.
Ja, Christene doen nog sonde, maar ons is nie sondaars nie. Dis nie ons identiteit nie. Daarom lê ons nie in ons sondes rond nie. Ons bely dit en laat staan dit. Ons is kinders van God.
Het jy dalk 'n gunsteling-speelding? Wat sou jy doen as jou gunsteling-speelding in die huis wegraak? Gewoonlik sal jy alles los en jou speelding gaan soek, of hoe? Jy gaan dit nie net los en daarvan vergeet nie. Jy sal soek totdat jy dit kry. Dit is presies wat die Here met ons doen.
Die Here is baie lief vir elke mens op aarde, maak nie saak wie ons is of wat ons gedoen het nie. Soms gebeur dit dat mense wegdwaal van God se liefde. God los dan nie daardie mense omdat daar nog baie ander is wat vir God lief is nie. Nee, God sal daardie een mens gaan soek en roep en hom of haar herinner dat God vir almal ewe lief is.
– Hoe kan jy ander mense herinner dat God ook vir hulle lief is?
– Wat help jou om te onthou dat God vir jou lief is?
Speel soek-soek. Kies 'n paar dinge wat jy kan gaan wegsteek. Maak 'n lys van hierdie items en steek dit dan in 'n vertrek weg. Vra nou iemand in jou huis om al die items te soek. Gee vir hom of haar die lys van dinge wat jy weggesteek het. Kyk op jou horlosie hoe lank dit die persoon kos om al die items te vind. As hy of sy alles gekry het, kan julle rolle omruil sodat jy nou weer na die items moet soek.